text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 11 април 2014 година
  относно финансовото участие на Съюза с оглед на спешните мерки за борба с шарката по овцете в България през 2013 г. и в Гърция през 2013 и 2014 г.
  (нотифицирано под номер С(2014) 2334)
  (само текстовете на български и гръцки език са автентични)
  (2014/217/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 3 от него,
  като има предвид, че:
  (1)
  Шарката по овцете е инфекциозно вирусно заболяване по овцете и козите, което има сериозни последици за рентабилността на овцевъдството и което причинява смущения в търговията в рамките на Съюза и в износа към трети държави.
  (2)
  В случай на поява на огнище на шарка по овцете съществува риск болестотворният агент да се разпространи както в други овцевъдни стопанства в засегнатата държава членка, така и в други държави членки и в трети държави чрез търговията с живи овце или продукти от тях.
  (3)
  В Директива 92/119/ЕИО на Съвета (2) се определят мерки, които държавите членки трябва незабавно да изпълнят в случай на поява на огнище на тази болест, с цел предотвратяване на по-нататъшното разпространение на вируса и ликвидиране на болестта.
  (4)
  В съответствие с член 84 от Регламент (ЕС, Евратом) № 966/2012 на Европейския парламент и на Съвета (3) поемането на задължение за разходи от бюджета на Съюза се предхожда от решение за финансиране, в което се установяват основните елементи на предполагащото разход действие и което е прието от институцията или от органите, на които институцията е делегирала правомощия.
  (5)
  С Решение 2009/470/ЕО се определят процедурите, уреждащи финансовото участие на Съюза при изпълнението на конкретни ветеринарни мерки, включително спешни мерки. Съгласно член 3 от посоченото решение държавите членки получават финансово участие с оглед на разходите за определени мерки за ликвидиране на шарката по овцете.
  (6)
  В член 3, параграф 6 от Решение 2009/470/ЕО са установени правилата за процента от направените от държавата членка разходи, който може да се покрие от финансовото участие на Съюза.
  (7)
  Изплащането на финансово участие от Съюза с оглед на изпълнението на спешни мерки за ликвидиране на шарката по овцете е уредено в Регламент (ЕО) № 349/2005 на Комисията (4).
  (8)
  Огнища на шарка по овцете бяха открити в България през 2013 г. и в Гърция през 2013 и 2014 г. В съответствие с Директива 92/119/ЕИО България и Гърция предприеха мерки за овладяване на огнищата на болестта.
  (9)
  Българските и гръцките органи уведомиха Комисията и другите държави членки посредством Постоянния комитет по хранителната верига и здравето на животните за приложените мерки в съответствие със законодателството на Съюза за обявяване и ликвидиране на болестта, както и за резултатите от тях.
  (10)
  Следователно българските и гръцките органи са изпълнили всички свои технически и административни задължения по отношение на мерките, предвидени в член 3, параграф 4 от Решение 2009/470/ЕО и в член 6 от Регламент (ЕО) № 349/2005.
  (11)
  На този етап точният размер на финансовото участие на Съюза не може да бъде определен. Въз основа на последната информация, изпратена от заинтересованите държави членки, стойността на разходите за компенсации и оперативните разходи са изчислени на 79 186,33 EUR и 1 484 304,16 EUR съответно за България и Гърция.
  (12)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Финансово участие на Съюза в полза на България и на Гърция
  1. На България се предоставя финансово участие от страна на Съюза в размер на максимум 40 000,00 EUR за направените от тази държава членка разходи при предприемане на мерки съгласно член 3, параграфи 2 и 6 от Решение 2009/470/ЕО за борба с шарката по овцете през 2013 г.
  2. На Гърция се предоставя финансово участие от страна на Съюза в размер на максимум 700 000,00 EUR за направените от тази държава членка разходи при предприемане на мерки съгласно член 3, параграфи 2 и 6 от Решение 2009/470/ЕО за борба с шарката по овцете през 2013 и 2014 г.
  3. Окончателният размер на финансовото участие, посочено в параграфи 1 и 2, се определя в последващо решение, което се приема в съответствие с процедурата, установена в член 40, параграф 2 от Решение 2009/470/ЕО.
  Член 2
  Начин на плащане
  Първият транш от 310 000,00 EUR, които ще бъдат финансирани по бюджетен ред 17 04 04 от финансовия бюджет на ЕС за 2014 г., се изплаща на Гърция като част от финансовото участие на Съюза, предвидено в член 1, параграф 2.
  Член 3
  Адресати
  Адресати на настоящото решение са Република България и Република Гърция.
  Съставено в Брюксел на 11 април 2014 година.